**Grundejerforeningen Klokkekildens arbejdsgruppe imod mobilmast på Skovvej 13**

Hermed en kort status for arbejdsgruppens arbejde til orientering på generalforsamlingen den 21.maj 2025.

Telenetselskabet TT har gennem firmaet Kamtower 20. august 2024 indgivet ansøgning til Egedal kommune om tilladelse til at opføre en 48 meter høj mobilmast på Naturstyrelsens grund ved Skovvej 13. (Der er garanteret statstilskud for en kommerciel partner som følge af regeringens pulje til mobildækning i yderområder, hvor der ikke er tilstrækkeligt kundeunderlag for teleselskaberne)

Dette blev opdaget ved et tilfælde og der blev taget initiativ til nedsættelse af en arbejdsgruppe med henblik på borgerinddragelse i forhold til mastens placering.

På GF Klokkekildens generalforsamling 15. maj 2024 besluttede et flertal, at der skulle nedsættes en arbejdsgruppe imod placering af mobilmast ved Skovvej 13.

I det vedtagne forslags ordlyd står der bl.a. "Først og fremmest skal arbejdsgruppen arbejde for at undgå en mobilmast på ovennævnte sted. Det kunne være ved at foreslå en anden placering, hvor mobilmasten ikke skæmmer naturen og ikke generer naboer…"

Arbejdsgruppen har indledningsvist gennemført research-arbejde i forhold til at afdække fredningsbestemmelser samt det plangrundlag, kommunen arbejder ud fra. Og på baggrund af dette har gruppen taget initiativ til møder med kommunen og telenetselskabets repræsentanter.

Ifølge Egedal Kommunes masteplan skal sikres god, bred dækning i hele Egedal Kommune. Det er samtidigt vigtigt, at der tages hensyn til landskabsværdier og kulturhistoriske værdier. Området Skovvej 13 ligger i et rødt område. Det vil sige et område, hvor der er mange hensyn og hvor der som udgangspunkt ikke kan placeres en mast. Denne uoverensstemmelse med den ansøgte placering har vi gjort opmærksom på i flere skrivelser og møder med kommunen og med telemastselskabet.

Samtidig har gruppen søgt afklaret, hvilke alternative løsninger, ansøgeren har undersøgt, og i hvilket omfang disse alternativer er blevet seriøst gransket.

Udover uoverensstemmelse i forhold til kommunens eget plangrundlag i forhold til at respektere natur og landskabsværdier i et så unikt og uberørt område som den østlige ende af Buresø er planrapportens bestemmelser om borgerinddragelse tilsidesat i sagen. Dette har vi gjort opmærksom på og har på denne foranledning dialog med den ansvarlige ledelse i Egedal Kommune.

På baggrund af dialogerne har kommunens sagsbehandlere accepteret at bede det ansøgende telenetselskab redegøre bedre for mulige alternative løsninger herunder andre placeringer af en mobilmast.

Samtidig er der nu et pres på arbejdsgruppen for at udpege alternative masteplaceringer, som i højere grad kan tænkes accepteret af beboerne i området. Gruppen er ikke nedsat til at forhandle med kommunen eller Kamtower om valg af placering. Gruppen arbejder på at pege på løsninger, hvor mobilmasten ikke skæmmer naturen og ikke generer naboer. Gruppen orienterer løbende bestyrelsen og formanden for Grundejerforeningen Klokkekilden. Kommer konkrete løsninger til placeringer til forhandling og beslutning, så vil der blive indkaldt til ekstraordinær generalforsamling. I forlængelse heraf kan nævnes, at der er præcedens for placeringer nær eksisterende bebyggelse (Planklagenævnets afgørelser).

Status aktuelt er, at der er medarbejderskift på lederposten i kommunen.

Den nye leder er angiveligt endnu ikke indsat i sagen. Vi har bedt om et møde snarest. Den tidligere leder har lovet involvering i hele processen for at rette op på den manglende borgerinddragelse.

Telemastselskabet Kamtower presser på – (angivelig sammen med den kommunale sagsbehandler), og der er endog peget på nogle meget underlige placeringer. En blandt andet ved badebroen. Det antager vi er en fejl.

Vi har kendskab til en tilsvarende sag fra Gribskov, hvor samme masteselskab Kamtower har ansøgt Gribskov Kommune tre gange. De har fået afslag to gange og har flyttet masten 20 meter og søgt igen. Vi finder derfor, at Kamtower presser på for at få den nemme løsning uden blik for de hensyn, der måtte være lokalt.

Som sagen står pt, så afventer vi en fornyet kontakt med den ansvarlige ledelse i Egedal Kommune.

Tillæg:

Den 20.05.2025 er gruppen blevet kontaktet af den nye leder, der har ansvar for mastesagen.

1) Den opdaterede oversigt, som Kamtower havde lavet, er fejlbehæftet: Kommunen har ikke foreslået placeringer inde på de fredede arealer omkring og ved Buresø. Derimod er de viste punkter ment som steder, hvorfra udsigt til en evt mast skal vurderes i.f.t. fredningshensyn.

2) Kommunen arbejder seriøst for alternative placeringer:

a) De presser fortsat Naturstyrelsen for accept af placeringer længere inde i skoven, og

b) De har forlangt at Kamtower skal undersøge og beskrive muligheden for en løsning med lave bygningsmonterede antenner, men er blevet advaret om samme problem som med ‘flagstangsmaster’: at der sal monteres virkelig mange for at kunne dække hele området.

3) Ellers intet nyt i.f.t. beslutninger, og derfor foreslår de, at vi venter med at aftale møde, til der er reelt nyt i sagen.

4) De er indstillede på, at alle berørte beboere og grundejerforeninger bliver hørt, inden eventuelle løsningsforslag bliver besluttet.

Gruppen har kvitteret med ønske om hyppig kontakt/dialog.

**Generalforsamlingen 2024. Det vedtagne forslags ordlyd**

Stiller forslag om at generalforsamlingen nedsætter en arbejdsgruppe, som arbejder på at undgå, at der placeres en mobilmast (40 m høj) ved Skovvej 13, altså ved indgangen til Slagslundeskoven.

Først og fremmest skal arbejdsgruppen arbejde for at undgå en mobilmast på ovennævnte sted. Det kunne være ved at foreslå en anden placering, hvor mobilmasten ikke skæmmer naturen og ikke generer naboer. Der også foreslået en sender på Metalskolens mobilmast, hvorved man kan opnå lige så god dækning som ved en selvstændig mobilmast. Man kunne også helt undvære denne mobilmast, nu hvor vi i Buresø har fået fibernet, som giver fine muligheder for kommunikation, Wifi telefon m.m.

Begrundelse for slaget: Vi bor i et meget naturskønt område. En 40 m høj mobilmast ville i høj grad skæmme dette område.